केंद्रीय मंत्री जयंत सिन्हा ने झारखंड के रामगढ़ मॉब लिंचिंग मामले में दोषी करार दिए गए आठ लोगों को जमानत मिलने पर गुरुवार (5 जुलाई) को उनका फूलों के हार पहनाकर स्वागत किया। मॉब लिंचिंग दोषियों का स्वागत करने पर विपक्ष ने जयंत सिन्हा को आड़े हाथों लिया है और बीजेपी पर जानबूझकर सांप्रदायिक तनाव को हवा देने का आरोप लगाया है। मामले में उम्रकैद की सजा पाने वाले बीजेपी कार्यकर्ता समेत आठ दोषियों को जमानत मिली तो उन्होंने जय प्रकाश नारायण सेंट्रल जेल से सीधे केंद्रीय मंत्री जयंत सिन्हा के घर का रुख किया, जहां मंत्री ने फूलों की माला पहनाकर उनका स्वागत किया। दोषियों का नेतृत्व स्थानीय भाजपा नेता अमरदीप यादव ने किया था, जोकि पार्टी के ओबीसी मोर्चा अध्यक्ष भी हैं। नेटवर्क 18 की खबर के मुताबिक पूर्व मुख्यमंत्री और झारखंड मुक्ति मोर्चा (जेएमएम) के नेता हेमंत सोरेन ने कहा कि यह एक बेहद संवेदनशील मामला था और सिन्हा ने जो किया वह बिल्कुल केंद्रीय मंत्री का अनुचित काम था।